b'\n_START_ARTICLE_\nMaksukyky\n_START_PARAGRAPH_\nMaksukyky tarkoittaa yrityksen kyky\xc3\xa4 selviyty\xc3\xa4 sen hetkisist\xc3\xa4 maksuvelvoitteistaan k\xc3\xa4ytett\xc3\xa4viss\xc3\xa4 ja sill\xc3\xa4 hetkell\xc3\xa4 saatavissa olevan rahoituksen avulla._NEWLINE_Maksukykyinen yritys pystyy hoitamaan maksuvelvoitteensa ajallaan, jos haluaa. Maksukykyinen yritys on maksuhaluton, jos se pystyisi hoitamaan maksuvelvoitteensa ajallaan mutta ei tee niin._NEWLINE_Maksukyvyt\xc3\xb6n yritys ei pysty selvi\xc3\xa4m\xc3\xa4\xc3\xa4n maksuvelvoitteistaan tiettyn\xc3\xa4 ajanjaksona. Rahoitustarve ylitt\xc3\xa4\xc3\xa4 sill\xc3\xa4 hetkell\xc3\xa4 k\xc3\xa4ytett\xc3\xa4viss\xc3\xa4 olevan rahoituksen eik\xc3\xa4 lis\xc3\xa4rahoitusta saada ajoissa j\xc3\xa4rjestym\xc3\xa4\xc3\xa4n. K\xc3\xa4yt\xc3\xa4nn\xc3\xb6ss\xc3\xa4 maksukyvytt\xc3\xb6myys ilmenee maksuviivein\xc3\xa4 ja -h\xc3\xa4iri\xc3\xb6in\xc3\xa4. Pitkittyess\xc3\xa4\xc3\xa4n maksukyvytt\xc3\xb6myys voi johtaa saneeraukseen tai konkurssiin._NEWLINE_Maksuviive tarkoittaa, ett\xc3\xa4 yritys hoitaa maksuvelvoitteensa muttei t\xc3\xa4ysin ajallaan. Monilla yrityksill\xc3\xa4 esiintyy maksuviiveit\xc3\xa4, vaikka ne eiv\xc3\xa4t olisikaan maksukyvytt\xc3\xb6mi\xc3\xa4. Maksuviive saattaa olla merkki lyhytaikaisesta ja ohimenev\xc3\xa4st\xc3\xa4 maksukyvytt\xc3\xb6myydest\xc3\xa4._NEWLINE_Maksuh\xc3\xa4iri\xc3\xb6 tarkoittaa yleens\xc3\xa4 viranomaisen vahvistamaa julkista h\xc3\xa4iri\xc3\xb6t\xc3\xa4 maksusitoumusten hoitamisessa. Maksuh\xc3\xa4iri\xc3\xb6t ovat vakavia oireita vaarantaen yrityksen maineen ja toiminnan jatkuvuuden._NEWLINE_Maksuvalmius tarkoittaa rahan riitt\xc3\xa4mist\xc3\xa4 maksuvelvoitteiden maksamiseen joka hetki. Maksuvalmius merkitsee, ett\xc3\xa4 yritys pystyy suoriutumaan maksuvelvoitteistaan n\xc3\xa4iden tullessa maksuun. Jos yritys ei ole maksuvalmis mutta saa lis\xc3\xa4rahoitusta, sille voi tulla maksuviiveit\xc3\xa4 tai maksuh\xc3\xa4iri\xc3\xb6it\xc3\xa4, mutta ei pysyv\xc3\xa4\xc3\xa4 maksukyvytt\xc3\xb6myytt\xc3\xa4. Pysyv\xc3\xa4n maksukyvytt\xc3\xb6myyden edellytys on, ettei yritys pysty hankkimaan lis\xc3\xa4rahoitusta selvit\xc3\xa4kseen r\xc3\xa4stiintyneist\xc3\xa4 maksuvelvoitteistaan.'